ФНИ НА СУ „СВ. КЛИМЕНТ ОХРИДСКИ“

**Тема ПРАКТИЧЕСКАТА ЗНАЧИМОСТ НА НЕФОРМАЛНОТО ОБРАЗОВАНИЕ ПРЕЗ ПРИЗМАТА НА НЕГОВИТЕ ЦЕННОСТИ, ЦЕЛИ И ФУНКЦИИ**

**Вид на проекта**: тематичен

**Ръководител**: проф. д-р Силвия Николаева

**Факултет/департамент/звено**: Факултет по педагогика / катедра Социална работа

*Проектът цели* да задълбочи проучването и анализа на практическата значимост на неформалното образование и неговите водещи практически полета през призмата на адресираните от тях системни (официални) и несистемни (неофициални, контекстуални или алтернативни) функции, ценности и цели. *Изследователската хипотеза* се основава на предположението, че за оценка на практическата значимост на неформалното образование може да се използва ценностно-функционален подход, който се основава на анализа на контекстуалните характеристики и динамика на системните (официалните) и несистемните функции, ценности и цели на практиките на неформалното образование. В случая под „*практическа значимост*“ се има предвид съвкупността от обективни основания и ползи от съществуването на определен вид практика, дейност или услуга в сектора на неформалното образование, а като „*ценностно-функционален подход“* се разбира динамичното единство от ценности, цели и функции, които мотивират, моделират и подкрепят неформалните образователни дейности и услуги в конкретен контекст (национален, социален, институционален, професионален и пр.).

Резултатите от проведеното мащабно смесено изследване потвърждават, че към сферата на неформалното образование следва да се подхожда с нетрадиционни (различни) критерии и очаквания за практическа значимост, различни от обичайните социо-икономически или дидактико-методически измерители. Първо, защото по-високото качество е дълбокото процесуално основание на образователните програми и подходи в сектора. Второ, защото устойчивостта му не е производна на строго икономически и финансови параметри и факторни влияния, а на дълбоки духовни и ценностни процеси и данимики, чиито проявления не рядко са скрити зад други, паралелни проявления – социални дейности и живеене, граждански активизъм и участие, взаимна подкрепа и разбиране, споделени култури и интереси и др. Трето, защото практическата му значимост не може да бъде изследвана и оценена надеждно единствено с традиционни количествени подходи и евристики, тъй като тя отразява уникалността на нестандартните модели на мислене, ценене и действие в неформалното образование, които често предшестват и вдъхновяват бъдещите образователни политики, приоритети и практики и на системно равнище.

В обобщение, тези основни изводи от реализираното теоретико-практическо изследване дават основания за преформулиране на ключовия въпрос за практическата значимост на неформалното образование. Събраните и анализирани обективни данни доказаха, че адекватното разбиране на смисъла и ползите му изискват да сме наясно не колко, а как практиките за неформално обучение и образование повлияват нашето индивидуално и социално мислене, живеене, справяне и стратегически развитие.